KIRJALLINEN KYSYMYS E-4073/00 esittäjä(t): Gabriele Stauner (PPE-DE) komissiolle. Edith Cressonin palveluksessa ollut salaperäinen asianajaja.



Virallinen lehti nro 235 E , 21/08/2001 s. 0056 - 0057



KIRJALLINEN KYSYMYS E-4073/00 esittäjä(t): Gabriele Stauner (PPE-DE) komissiolle (10. tammikuuta 2001) Aihe: Edith Cressonin palveluksessa ollut salaperäinen asianajaja Saksalaisessa Der Stern -aikakauslehdessä ilmestyi 25. toukokuuta 2000 artikkeli asianajaja Timm Riedingeristä otsikolla salaperäinen asianajaja. Riedinger oli eri tietojen mukaan ollut entisen tutkimuksesta vastaavan komission jäsenen Edith Cressonin palveluksessa ja työskennellyt komission hankkeiden parissa Cressonin nimissä. Artikkelin mukaan komissio ei ole löytänyt kyseistä ajanjaksoa koskevista asiakirjoistaan minkäänlaista merkintää tästä asianajajasta. Voiko komissio ilmoittaa, mitä toimia se on tähän mennessä tehnyt sen selvittämiseksi, antoiko Cresson todella kyseiselle asianajajalle tehtäväksi työskennellä komission hankkeiden parissa? Voiko komissio ilmoittaa: a) Mistä hankkeista tässä yhteydessä oli kyse? b) Kuka maksoi Riedingerin palvelukset ja millä tavalla maksu suoritettiin? c) Oliko Riedingerin toimiminen komission palveluksessa yhdenmukainen perustamissopimuksen 213 artiklan ja erityisesti sen kohdan kanssa, jossa määrätään, että komission jäsenten on hoidettava tehtäviään täysin riippumattomina? d) Aikooko komissio käynnistää Euroopan yhteisöjen tuomioistuimessa prosessin Cressonia vastaan siksi, että hän toimi velvollisuuksiensa vastaisesti? Neil Kinnockin komission puolesta antama vastaus (21. helmikuuta 2001) a) ja b) Komissio on teettänyt tutkimuksen sen selvittämiseksi, missä määrin Timm Riedinger on työskennellyt Edith Cressonin nimissä vuosina 19951999 toteutettujen hankkeiden parissa. Näiden tutkimusten tuloksena voidaan tällä hetkellä todeta seuraavaa: 1. Tutkimuksen pääosasto ja Timm Riedinger tekivät vuoden 1996 alussa keskenään sopimuksen vertailevan oikeustieteen alan eurooppalaisen tutkimuskeskuksen perustamista koskevasta alustavasta toteutettavuustutkimuksesta. Määrältään 11 000 euron suuruinen määräraha sidottiin heinäkuussa 1995. Asiakirjoista käy ilmi, ettei kyseistä tutkimusta toteutettu ja ettei mitään maksua ole suoritettu. 2. Yhteinen tutkimuskeskus valmisteli Keski-Euroopan ja yhteisön tulevaisuudentutkimuskeskusten verkoston perustamisen toteutettavuutta koskevaa sopimusta. Komission tämänhetkisten tietojen mukaan kyseistä sopimusta ei ole allekirjoitettu, eikä 84 200 euron määrärahaa, joka sidottiin 1. kesäkuuta 1995, ole tämän vuoksi maksettu. Sitoumus kumottiin vuonna 1999. 3. Vuonna 1996 entinen PO XXII ja eräs asianajotoimisto tekivät keskenään 10 500 euron arvoisen sopimuksen. Kyseisen sopimuksen oli määrä kattaa osallistumisesta Cressonin tekemään Etelä-Afrikan matkaan Riedingerille aiheutuvat matka- ja oleskelukulut sekä selonteon laatimisesta hänelle maksettava palkkio. Selonteko koski nuorten eurooppalaisten lääkäreiden osana eurooppalaista vapaaehtoistyötä Etelä-Afrikkaan lähettämisen yhteydessä sovellettavaa lainsäädäntöä. Asiakirjojen perusteella sopimusta ei noudatettu, eikä sen perusteella suoritettu ainoatakaan maksua. 4. Hallinnollista tutkimusta ollaan parhaillaan aloittamassa niiden olosuhteiden selvittämiseksi, joissa kyseiset sopimukset tehtiin ja joissa Euroopan petostentorjuntavirastolle tiedotettiin asiasta. c) ja d) Koska edellä mainitun tutkimuksen päätelmät eivät siis ole vielä käytettävissä, c ja d kohdassa esitetyt kysymykset ovat komission mielestä ennenaikaisia.